Document ID: 32002R1794

Κανονισμός (ΕΚ) αριθ. 1794/2002 της Επιτροπής
της 9ης Οκτωβρίου 2002
για τη διόρθωση του κανονισμού (ΕΚ) αριθ. 1249/2002 για την τροποποίηση του κανονισμού (ΕΚ) αριθ. 2366/98 για τις λεπτομέρειες εφαρμογής του καθεστώτος ενίσχυσης στην παραγωγή ελαιολάδου για τις περιόδους εμπορίας 1998/99 έως 2003/04
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 1513/2001(2), και ιδίως το άρθρο 5,
τον κανονισμό (ΕΟΚ) αριθ. 2261/84 του Συμβουλίου, της 17ης Ιουλίου 1984, για τον καθορισμό των γενικών κανόνων σχετικά με τη χορήγηση ενίσχυσης στην παραγωγή ελαιολάδου και στις οργανώσεις παραγωγών ελαιολάδου(3), όπως τροποποιήθηκε τελευταία από τον κανονισμό (ΕΚ) αριθ. 1639/98(4), και ιδίως το άρθρο 19,
τον κανονισμό (ΕΚ) αριθ. 1638/98 του Συμβουλίου, της 20ής Ιουλίου 1998, για την τροποποίηση του κανονισμού αριθ. 136/66/ΕΟΚ περί δημιουργίας κοινής οργανώσεως αγοράς στον τομέα των λιπαρών ουσιών(5), όπως τροποποιήθηκε τελευταία από τον κανονισμό (ΕΚ) αριθ. 1513/2001 και ιδίως το άρθρο 4,
Εκτιμώντας τα ακόλουθα:
(1) Μετά από τη διαπίστωση πολλών πραγματικών λαθών, πρέπει να διορθωθεί το άρθρο 1 σημεία 1 και 2 του κανονισμού (ΕΚ) αριθ. 1249/2002 της Επιτροπής(6).
(2) Τα μέτρα που προβλέπονται στον παρόντα κανονισμό είναι σύμφωνα με τη γνώμης της επιτροπής διαχείρισης λιπαρών ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΚ) αριθ. 1249/2002 διορθώνεται ως εξής:
1. Στο σημείο 1, το κείμενο του νέου άρθρου 12α του κανονισμού (ΕΚ) αριθ. 2366/98 τροποποιείται ως εξής:
α) στο πρώτο εδάφιο, η εισαγωγική φράση αντικαθίσταται από το ακόλουθο κείμενο: "Με βάση τις δηλώσεις που αναφέρονται στα άρθρα 2 και 5 και τις αιτήσεις ενισχύσεως που αναφέρονται στο άρθρο 12, τα κράτη μέλη παραγωγής καθορίζουν για την περίοδο 2002/03 την εκτίμηση της παραγωγής σε παρθένο ελαιόλαδο των επιπλέον ελαιοδέντρων, κατά την έννοια του άρθρου 4 πρώτο εδάφιο του κανονισμού (ΕΚ) αριθ. 1638/98, πολλαπλασιάζοντας τη μέση απόδοση ανά ενήλικο ελαιόδεντρο, επί το άθροισμα:"·
β) στο δεύτερο εδάφιο, η εισαγωγική φράση αντικαθίσταται από το ακόλουθο κείμενο: "Η μέση απόδοση ανά ενήλικο ελαιόδεντρο υπολογίζεται διαιρώντας την παραχθείσα ποσότητα παρθένου ελαιολάδου που αναφέρεται στο άρθρο 12 παράγραφος 1 στοιχείο β) διά του αθροίσματος:".
2. Το σημείο 2 αντικαθίσταται από το ακόλουθο κείμενο: "2. Στο άρθρο 14 παράγραφος 1 το πρώτο εδάφιο αντικαθίσταται από το ακόλουθο κείμενο:
Για κάθε ελαιοκαλλιεργητή, η ποσότητα που μπορεί να τύχει της ενίσχυσης είναι ίση με την ποσότητα παρθένου ελαιολάδου που έχει όντως παραχθεί, αφαιρούμενης της παραγωγής των επιπλέον ελαιοδένδρων που αναφέρεται στο άρθρο 12α, προσαυξημένη με κατά την κατ' αποκοπή ποσότητα πυρηνελαίου που προβλέπεται στην παράγραφο 2 του παρόντος άρθρου."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Νοεμβρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Οκτωβρίου 2002.

Labels: 3
17
19
5